SET ปิดเช้าพุ่ง 18 จุด รับข่าวนำเข้า “วัคซีนทางเลือก” แนะจับตาตัวเลข Core CPI สหรัฐ
SET ปิดเช้าพุ่ง 18 จุด รับข่าวนำเข้า “วัคซีนทางเลือก” ชนิด mRNA - โนวาแวกซ์ได้ พร้อมให้แนวรับ 1,560-1,550 จุด แนวต้าน 1,570-1,575 จุด และแนะจับตาตัวเลข Core CPI สหรัฐคืนนี้
13 ก.ค. 2564

น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยเช้านี้ดีดกลับหลังผันผวนมากเมื่อวานนี้ คาดว่าจะได้รับอานิสงส์จากวัคซีนที่มีทางเลือกมากขึ้น โดยมีการนำเข้าวัคซีนชนิด mRNA และโนวาแวกซ์ได้ และบรรยากาศจากตลาดหุ้นในภูมิภาคเอเชียก็เป็นบวกด้วย รวมถึงภาพรวมเศรษฐกิจยังได้ฟื้นตัวได้ในประเทศหลัก อย่างสหรัฐฯ และจีน เป็นต้น แม้จะต้องระวังสายพันธุ์เดลต้าบ้างก็ตาม
อย่างไรก็ดี คืนนี้ให้ติดตามตัวเลข Core CPI ของสหรัฐฯ ส่วนบ้านเราให้ติดตามสถานการณ์การแพร่ระบาดไวรัสโควิด-19 ในประเทศที่จำนวนผู้ติดเชื้อยังอยู่ในระดับสูง และในช่วงปลายสัปดาห์อาจมีแรงเก็งกำไรตามผลประกอบการ โดยให้ติดตามการทยอยประกาศผลประกอบการของกลุ่มแบงก์
ส่วนแนวโน้มการลงทุนในช่วงบ่ายนี้ น.ส.ธีรดา กล่าวว่า upside ตลาดฯคงจะค่อยเป็นค่อยไป ซึ่งจะต้องรอดูไปเรื่อย ๆ เพราะจำนวนผู้ติดเชื้อโควิดในประเทศยังสูงอยู่ พร้อมให้แนวรับ 1,560-1,550 จุด ส่วนแนวต้าน 1,570-1,575 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTTGC มูลค่าการซื้อขาย 3,262.91 ล้านบาท ปิดที่ 58.25 บาท เพิ่มขึ้น 3.50 บาท
BANPU มูลค่าการซื้อขาย 1,554.88 ล้านบาท ปิดที่ 13.60 บาท เพิ่มขึ้น 0.40 บาท
CBG มูลค่าการซื้อขาย 1,214.39 ล้านบาท ปิดที่ 149.50 บาท ลดลง 4.50 บาท
CPF มูลค่าการซื้อขาย 1,109.81 ล้านบาท ปิดที่ 26.00 บาท เพิ่มขึ้น 0.75 บาท
KCE มูลค่าการซื้อขาย 1,098.75 ล้านบาท ปิดที่ 74.25 บาท ลดลง 2.00 บาท